༈ན་མོ་གུ་རུ་བཛྲ་དྷཱ་རཱ་ཡ།  ཕུན་ཚོགས་སྟོབས་བཅུའི་གོ་འཕང་མངོན་གྱུར་ཅིང་།  ། ཕན་བདེའི་སྣང་བ་གཞར་ཡང་འགོག་མེད་པ།  ། དྲིན་ཅན་རྩ་བའི་བླ་མ་རིན་པོ་ཆེར།  ། གསོལ་བ་འདེབས་སོ་བྱིན་གྱིས་བརླབ་ཏུ་གསོལ།  ། དངོས་གྲུབ་རྩ་བ་དམ་ཚིག་སྡོམ་པ་རྣམས།  ། སྲོག་ལས་གཅེས་པར་བསྲུང་ཞིང་འགྲོ་བའི་མགོན།  ། ལྷུན་གྱིས་གྲུབ་པའི་བྱིན་རླབས་མཆོག་སྩལ་ཏེ།  ། ཚེ་འདིར་ཁྱོད་ཉིད་འགྲུབ་པར་མཛད་དུ་གསོལ།  ། དེ་ཡང་།  རང་གི་རྩ་བའི་བླ་མའི་རྣལ་འབྱོར་ཐུན་དྲུག་ཏུ་ཉམས་སུ་བླངས་ཤིང་།  དེ་ལའང་བྱང་སེམས་དང་རིགས་ལྔའི་སྡོམ་པ་ལ་སློབ་པའི་ཉམས་ལེན་ཚང་བ་ཞིག་བྱུང་ན་ཟབ་ཟབ་མོར་གྲགས་པའི་མན་ངག་མཐའ་ཡས་པ་ཞིག་གིས་བསྒྲུན་དུ་མེད་པ་ནི།  ༧མཁས་གྲུབ་ཐམས་ཅད་མཁྱེན་པའི་ཐུན་དྲུག་གི་རྣལ་འབྱོར་ལས་འབྱུང་བ་ལྟར་ཡིན་ལ།  དེའི་ཚུལ་ནི་སྔོན་གྱི་དམ་པ་གོང་མ་རྣམས་ཀྱིས་མཛད་པའི་ངོ་མཚར་ཅན་མཐའ་ཡས་མོད།  འོན་ཀྱང་བསྐུལ་བ་པོའི་འདོད་པ་དང་བསྟུན་ཏེ་ཅུང་ཟད་འབྲི་བ་ལ།  ཐོག་མར་ཚོགས་ཞིང་གསལ་བཏབ་སྟེ།  ཡིད་ཀྱི་རོལ་པ་དྲི་མེད་ཟླ་འབྲས་བསྒྲུབ།  ། སྙིང་རྗེ་དམ་པ་མཐའ་ཡས་པ་ཡི་ཐབས།  ། རང་གི་ཡིད་ལ་གནས་པར་གྱུར་པ་ཡི།  ། བདེ་གཤེགས་རྣམས་ལ་རྟག་ཏུ་སྐྱབས་སུ་མཆི།  ། རྟོག་པ་མ་ལུས་པ་ལས་ངེས་གྲོལ་ཅིང་།  ། སེམས་དཔའ་དམ་པ་རྣམས་ཀྱི་ཕུན་ཚོགས་གཞི།  ། དངོས་པོ་ཐམས་ཅད་རོ་གཅིག་ངོ་བོ་ཉིད།  ། དམ་པའི་ཆོས་ལ་རྟག་ཏུ་སྐྱབས་སུ་མཆི།  ། འཆིང་བ་རྣམས་ལས་ཡང་དག་གྲོལ་གྱུར་ཅིང་།  ། སྙིང་རྗེ་མཆོག་གིས་བསྐྲུན་པའི་དཔལ་དང་ལྡན།  ། རབ་ཏུ་དགའ་སོགས་ས་ལ་སྙོམས་ཞུགས་པའི།  ། བརྟུལ་ཞུགས་དབང་པོའི་ཚོགས་ལ་སྐྱབས་སུ་མཆི།  ། བསམ་དང་རྣམ་པར་སྨིན་པ་དག་གྱུར་ཅིང་།  ། སྒྲིབ་པ་ཀུན་གྱི་བག་ཆགས་ཡང་དག་འབྱིན།  ། ལྷག་པར་མོས་པས་རྣམ་པར་བརྒྱན་པ་ཡི།  ། སེམས་ནི་བྱང་ཆུབ་དམ་པར་བསྐྱེད་པར་བགྱི།  ། ཞེས་སྐྱབས་འགྲོ་སེམས་བསྐྱེད་ལན་གསུམ་དང་།  དེ་རྗེས་ཚད་མེད་བཞི་བསྒོམ་པ་རྣམས་བྱ།  འདིའི་(༦༦)སྐབས་ཀྱི་བརྟུལ་ཞུགས་དབང་པོའི་ཚོགས་ལ་སྐྱབས་སུ་མཆི།  ཞེས་པ་ཡན་ཆད་དུ་དཀོན་མཆོག་གསུམ་དང་ཁྱད་པར་རྣལ་འབྱོར་བླ་མེད་ལས་འབྱུང་བའི་དཀོན་མཆོག་གསལ་བཏབ་ལ་སྐྱབས་འགྲོ་རྒྱུད་དང་འདྲེས་ངེས་པ་དང་།  བསམ་དང་ཞེས་སོགས་ཤོ་ལོ་ཀ་གཅིག་གི་སྐབས་སུ་སྨོན་སེམས་དང་འཇུག་སེམས་ཀྱི་དམིགས་རྣམ་ཚེ་འདི་ཉིད་ལ་རྡོ་རྗེ་འཆང་གི་གོ་འཕང་མངོན་དུ་བྱེད་འདོད་ཀྱི་བློ་དང་བཅས་པ་གསལ་ལེགས་པར་བཏབ་ནས་སེམས་བསྐྱེད་དང་།  ཚད་མེད་བཞི་པོ་རེ་རེའི་སྐབས་སྦྱིན་པ་རྣམ་བཞི་སྦྱིན་ཚུལ་ལ་མྱོང་བ་ཐོན་ངེས་བྱ།  དེ་ནས།  སེམས་བསྐྱེད་རྒྱུད་ལ་སྐྱེས་པའི་མོས་པ་དང་བཅས་ནས་སྤྲོ་བ་བསྐྱེད་པ་འདི་ལྟར་འདོན་ཏེ།  དེང་དུས་བདག་ཚེ་འབྲས་བུ་ཡོད།  ། མི་ཡི་སྲིད་པ་ལེགས་པར་ཐོབ།  ། དེ་རིང་སངས་རྒྱས་རིགས་སུ་སྐྱེས།  ། སངས་རྒྱས་སྲས་སུ་ད་གྱུར་ཏོ།  ། ད་ནི་བདག་གིས་ཅི་ནས་ཀྱང་།  ། རིགས་དང་མཐུན་པའི་ལས་བརྩམས་ཏེ།  ། སྐྱོན་མེད་བཙུན་པའི་རིགས་འདི་ལ།  ། རྙོག་པར་མི་འགྱུར་དེ་ལྟར་བྱ།  ། ལོང་བས་ཕྱག་དར་ཕུང་པོ་ལས།  ། ཇི་ལྟར་རིན་ཆེན་རྙེད་པ་ལྟར།  ། དེ་བཞིན་ཇི་ཞིག་ལྟར་སྟེས་ནས།  ། བྱང་ཆུབ་སེམས་དེ་བདག་ལ་སྐྱེས།  ། འགྲོ་བའི་འཆི་བདག་འཇོམས་བྱེད་པའི།  ། བདུད་རྩིའི་མཆོག་ཀྱང་འདི་ཡིན་ནོ།  ། འགྲོ་བའི་དབུལ་བ་སེལ་བ་ཡི།  ། མི་བཟད་གཏེར་ཡང་འདི་ཡིན་ནོ།  ། འགྲོ་བའི་ནད་རབ་ཞི་བྱེད་པའི།  ། སྨན་པའི་མཆོག་ཀྱང་འདི་ཡིན་ནོ།  ། སྲིད་ལམ་འཁྱམས་ཤིང་དུབ་པ་ཡི།  ། འགྲོ་བའི་ངལ་བསོའི་ལྗོན་ཤིང་ཡིན།  ། འགྲོ་བ་ཐམས་ཅད་ངན་འགྲོ་ལས།  ། སྒྲོལ་བར་བྱེད་པའི་སྤྱི་སྟེགས་ཡིན།  ། འགྲོ་བའི་ཉོན་མོངས་གདུང་སེལ་བའི།  ། སེམས་ཀྱི་ཟླ་བ་ཤར་བ་ཡིན།  ། འགྲོ་བའི་མི་ཤེས་རབ་རིབ་དག། དཔྱིས་འབྱིན་ཉི་མ་ཆེན་པོ་ཡིན།  ། དམ་ཆོས་འོ་མ་སྲུབས་པ་ལས།  ། མར་གྱི་ཉིང་ཁུ་ཕྱུང་བ་ཡིན།  ། འགྲོ་བའི་འགྲོན་པོ་སྲིད་པའི་ལམ་རྒྱུ་ཞིང་།  ། བདེ་བའི་ལོངས་སྤྱོད་སྤྱད་པར་འདོད་པ་ལ།  ། འདི་ནི་བདེ་བའི་མཆོག་ཏུ་ཉེར་གནས་ཏེ།  ། སེམས་ཅན་མགྲོན་ཆེན་ཚིམ་པར་བྱེད་པ་ཡིན།  ། བདག་གི་དེ་རིང་སྐྱོབ་པ་ཐམས་ཅད་ཀྱི།  ། སྤྱན་སྔར་འགྲོ་བ་བདེ་གཤེགས་ཉིད་དང་ནི།  ། བར་དུ་བདེ་ལ་མགྲོན་དུ་བོས་ཟིན་གྱིས།  ། ལྷ་དང་ལྷ་མིན་ལ་སོགས་དགའ་བར་གྱིས།  ། ཞེས་དོན་རྣམས་ཡིད་ལ་བྱ།  དེ་ནས།  མདུན་གྱི་ནམ་མཁར་སེངྒེ་ཆེན་པོ་བརྒྱད་ཀྱིས་བཏེག་པའི་རིན་པོ་ཆེའི་ཁྲིའི་སྟེང་དུ།  སྣ་ཚོགས་པད་ཟླ་ཉི་མའི་དཀྱིལ་འཁོར་གྱི་གདན་ལ་དྲིན་ཅན་རྩ་བའི་བླ་མ་ཞེ་སྡང་རྡོ་རྗེ་སྐུ་མདོག་མཐིང་ནག་མི་བསྐྱོད་པའི་ཅོད་པན་ཅན།  ནག་དཀར་དམར་བའི་ཞལ་གསུམ་ཕྱག་དྲུག་གི།  གཡས་གསུམ་ན་རྡོ་རྗེ་འཁོར་ལོ་པདྨ།  གཡོན་གསུམ་ན་དྲིལ་བུ་རིན་ཆེན་རལ་གྲི་འཛིན་པ།  རང་དང་འདྲ་བའི་རེག་བྱ་རྡོ་རྗེ་མས་འཁྱུད་པ།  སྐུ་སྟོད་ལྷ་རྫས་ཀྱི་གོས་ཀྱིས་ག་ཤལ་བྱས་ཤིང་།  སྐུ་སྨད་ལྷ་རྫས་ཀྱི་དར་གྱི་ཤམ་ཐབས་ཅན་དུ་གྱུར་པའི་གནས་གསུམ་དུ་སྐུ་གསུང་ཐུགས་ཀྱི་སེམས་དཔའ་གསུམ་བརྩེགས་ཅན།  ཐུགས་རྡོ་རྗེ་ཏིང་ངེ་འཛིན་སེམས་དཔའི་འོད་ཟེར་གྱིས་བསྒོམ་པ་དང་འདྲ་བའི་ཡེ་ཤེས་པ་སྤྱན་དྲངས་གཉིས་སུ་མེད་པར་གྱུར།  རིགས་བདག་མི་བསྐྱོད་པ་ཡབ་ཡུམ་སྙོམས་པར་ཞུགས་པའི་བྱང་སེམས་ཀྱིས་དབང་བསྐུར་བར་གྱུར།  གང་གི་དྲིན་གྱིས་བདེ་ཆེན་གནས།  ། སྐད་ཅིག་གིས་ནི་ཐོབ་འགྱུར་པ།  ། བླ་མ་རིན་ཆེན་ལྟ་བུ་ཡི།  ། རྡོ་རྗེ་ཅན་ཞབས་པད་ལ་འདུད།  ། ཅེས་པས་ཕྱག་བྱས།  དེ་ནས།  ཕྱི་ནང་གསང་བའི་མཆོད་(༦༧)སྤྲིན་རྒྱ་མཚོ་དང་།  ། རིན་ཆེན་མཎྜལ་གླིང་བཞི་ཉི་ཟླར་བཅས།  ། ཀུན་ཏུ་བཟང་པོའི་རྣམ་འཕྲུལ་ལ་འགྲན་པ།  ། དང་བའི་ཡིད་ཀྱིས་འབུལ་བས་བཞེས་སུ་གསོལ།  ། ཞེས་མཆོད་པ་ཕུལ།  དེ་ནས།  བཤེས་གཉེན་བསྟེན་ཚུལ་གྱི་རིམ་པ་ལས་འབྱུང་བ་ལྟར་བླ་མའི་སྐྱོན་རྟོག་གི་བློ་ཐམས་ཅད་བཀག་སྟེ།  རྩ་བའི་བླ་མ་དང་རྡོ་རྗེ་འཆང་དབྱེར་མི་ཕྱེད་པར་མོས་པའི་དམིགས་རྣམ་ནན་ཏན་དུ་སྦྱངས་ལ།  ཡོན་ཏན་དང་བཀའ་དྲིན་དྲན་པའི་དད་པ་དྲག་པོས།  རྡོ་རྗེ་འཆང་དབང་མགོན་གྱིས་བདག་ཉིད་ལ།  ། དབང་བཞི་བསྐུར་ནས་སྐུ་བཞིའི་ས་བོན་ཐེབས།  ། སྒྲིབ་བཞི་བྱང་ཞིང་གཞི་ལམ་འབྲས་གསུམ་གྱི།  ། ལམ་མཆོག་ཕ་མཐར་ཕྱིན་པར་བྱིན་གྱིས་རློབས།  ། ཅེས་གསོལ་བ་བཏབ་པས་ཚིག་རིགས་ལས་འབྱུང་བ་ལྟར་དངོས་གྲུབ་དབང་བཞིའི་ངོ་བོར་སྩལ་བར་མོས་ཏེ།  མི་བསྐྱོད་རིན་འབྱུང་འོད་དཔག་དོན་གྲུབ་དང་།  ། རྣམ་སྣང་ངོ་བོའི་ཆུ་དང་ཅོད་པན་མཆོག། རྡོར་དྲིལ་མིང་དབང་མཐའ་རྟེན་དང་བཅས་པ།  ། སྩལ་བས་བསྐྱེད་རིམ་ལ་དབང་སྤྲུལ་སྐུ་འགྲུབ།  ། ཤེས་རབ་པདྨ་ཅན་དང་རྡོ་རྗེ་འཆང་།  ། སྙོམས་ཞུགས་བྱང་སེམས་ལྕེ་ལ་བཞག་མྱངས་པས།  ། བདེ་ཆེན་སྐྱེས་ཤིང་གསང་བའི་དབང་མཆོག་ཐོབ།  ། བདག་བྱིན་རླབས་དབང་ལོངས་སྐུའི་ས་བོན་ཐེབས།  ། རེག་བྱ་རྡོ་རྗེ་ཕྱག་རྒྱར་སྩལ་བ་དང་།  ། བདག་ཉིད་འདུ་ཤེས་གསུམ་གྱིས་སྙོམས་པར་ཞུགས།  ། ལྷན་སྐྱེས་བདེ་ཆེན་བརྗོད་བྲལ་བརྟུལ་ཞུགས་ལས།  ། ཤེར་དབང་ཐོབ་ཅིང་འོད་གསལ་ཆོས་སྐུ་འགྲུབ།  ། ཚངས་པའི་དབྱངས་ཀྱིས་ཟུང་འཇུག་ལམ་བསྟན་པས།  ། ཚིག་དབང་རིན་ཆེན་ཐོབ་ཅིང་དེའི་འབྲས་བུ།  ། ངེས་དོན་ལྷན་སྐྱེས་ཁ་སྦྱོར་རྡོ་རྗེ་འཆང་།  ། འགྲུབ་ལ་དབང་ཞིང་འགྲུབ་པའི་ནུས་པ་བཞག། ཐེག་ཆེན་ཐུན་མོང་ཐུན་མོང་མིན་པ་ཡི།  ། གཞི་ལམ་འབྲས་གསུམ་ཚེ་འདིར་ལེགས་ཐོབ་པའི།  ། བཀའ་དྲིན་བསམ་བཞིན་བརྗོད་ལས་འདས་པའི་ཡོན།  ། འཇིག་རྟེན་རིན་ཆེན་གྱིས་བཀང་དབུལ་བར་བགྱི།  ། ཞེས་པ་རྣམས་ནན་ཏན་དུ་བྱས་པའི་མཐར།  རྡོ་རྗེ་བསྡུ་བའི་ཕྱག་རྒྱ་དང་བཅས་ཏེ།  བཛྲ་ས་མ་ཡ་ཛཿ།  ཞེས་བརྗོད་པས་རྩ་བའི་བླ་མ་དགྱེས་བཞིན་དུ་སྤྱི་བོ་ནས་རྩ་དབུ་མའི་ནང་བརྒྱུད་ནས་སྙིང་དབུས་སུ་དུ་ཨ་ཝ་ངྷཱུ་ཏཱིའི་ནང་དུ་ཞུགས་པར་མོས་ཏེ།  རང་ཉིད་ལྷག་པའི་ལྷ་གང་ཡིན་དུ་གསལ་བའི་ང་རྒྱལ་བརྟན་པོ་དང་།  བླ་མ་སྙིང་དབུས་སུ་བཞུགས་པའི་མོས་པ་དྲག་པོས་རང་གི་བློ་ལྷན་སྐྱེས་ཀྱི་བདེ་བ་ཆེན་པོ་དང་སྟོང་པ་ཉིད་སྦྱར་བའི་ཏིང་ངེ་འཛིན་གྱི་མེ་ལོང་ལ་སྡོམ་གསུམ་གྱི་བསླབ་བྱ་ཕྲ་རགས་ལ་བཤགས་བསྲུང་ཇི་ལྟར་བྱ་བ་དང་།  གཞན་དོན་བསྒྲུབ་ཅིང་དགེ་བའི་རྩ་བ་འབྲས་བུ་དང་བཅས་པ་སེམས་ཅན་ལ་ཕངས་པ་མེད་པར་བསྔོ་ཞིང་།  བྱེད་ལས་སངས་རྒྱས་ཐོབ་འདོད་རྣམས་གཟུགས་བརྙན་ཤར་བ་བཞིན་སྣང་ལ་རང་བཞིན་མེད་པ་བྱ་བྱེད་ལས་གསུམ་བྱེད་པར་དམིགས་ཏེ།  དང་པོ་དགེ་སློང་གི་བཅས་པ་ཕྲ་རགས་དང་།  དེ་ནས་བྱང་སེམས་དང་།  དེ་ནས་སྔགས་ཀྱི་དོན་རྣམས་ཚིག་རིགས་དང་མཐུན་པར་ཡིད་ལ་བྱ་ཞིང་བཤགས་པ་བྱ་སྟེ།  དགེ་སློང་བཅས་མཚམས་རྣམས་དང་བྱང་སེམས་ཀྱི།  ། བསླབ་བྱ་ཕྲ་རགས་རིག་འཛིན་རྡོ་རྗེའི་ཐེག། སྡོམ་པ་རྣམས་དང་འགལ་བ་ཀུན་བཤགས་ཤིང་།  ། སྲོག་ལ་བབས་ཀྱང་མི་འདའ་བསྲུང་བར་བགྱི།  ། ཞེས་ཚིག་རིགས་དང་མཐུན་པར་མོས་པ་བྱས་ནས་སྐབས་འདིར་སོ་ཐར་བྱང་སེམས་རིག་འཛིན་རྣམས་ཀྱི་ལྟུང་བ་ཕྲ་རགས་དེ་དག་ལ་བསྲུང་སྡོམ་ཇི་ལྟར་བྱ་བ་རྣམས་གསལ་ལེགས་པར་བཏབ་ནས་ལེགས་པར་བསྲུངས་འདུག་པ་རྣམས་ལ་དགའ་བ་དང་།  བཅས་མཚམས་ལས་ཅུང་(༦༨)ཟད་ཙམ་འགལ་བ་རྣམས་ལའང་སྙིང་ནས་འགྱོད་པ་དང་བཅས་པས་བཤགས་སྡོམ་བྱ།  དེ་ནས་རྒྱལ་བའི་དམ་ཆོས་མ་ལུས་པ་ཚེ་རབས་ཀུན་ཏུ་རང་གིས་ཀྱང་གཟུང་ཞིང་སེམས་ཅན་ཐམས་ཅད་ལའང་སྤེལ་བར་བྱའོ་སྙམ་པའི་མོས་དང་བཅས་པས།  མུ་མེད་སྐྱེ་བའི་སྲིད་པ་གར་སྐྱེས་པ།  ། དེ་དག་ཀུན་ཏུ་རྒྱལ་བའི་དམ་ཆོས་དང་།  ། ཁྱད་པར་བློ་བཟང་རྒྱལ་བའི་རིང་ལུགས་ཀུན།  ། ཉམས་པ་མེད་པར་ཀུན་ཏུ་སྤེལ་བར་ཤོག། ཅེས་སྨོན་ལམ་བཏབ།  དེ་ནས་དགེ་བའི་རྩ་བ་ཐམས་ཅད་སེམས་ཅན་ཐམས་ཅད་ལ་ཕངས་པ་མེད་པར་བཏང་བར་མོས་ལ།  བདག་ཉིད་ལྷག་པའི་ལྷར་གསལ་བའི་ཐུགས་ཀའི་འོད་ཟེར་གྱི་སྣེ་ལས་འགྲོ་བ་ཐམས་ཅད་ལ་འདོད་དགུའི་ཆར་འབེབས་པར་བསམས་ནས།  དེ་ལྟར་འདི་དག་ཀུན་བྱས་ཏེ།  ། དགེ་བ་བདག་གིས་བསགས་པ་གང་།  ། དེས་ནི་སེམས་ཅན་ཐམས་ཅད་ཀྱི།  ། སྡུག་བསྔལ་ཐམས་ཅད་སེལ་བར་ཤོག། ཅེས་ལན་གསུམ།  དེ་ལྟར་ཉིན་ཞག་རེ་ལ་ལན་དྲུག་ཏུ་ཉམས་སུ་བླངས་ན་ཐུན་དྲུག་གི་བྱ་བ་ཀུན་ཉམས་སུ་བླངས་པའི་ཕན་ཡོན་མཐའ་ཡས་སོ།  ། སྟོང་པ་སྐྱེ་བ་མེད་པའི་གནས་ལུགས་ཀུན།  ། ཆུ་ལས་ཆུ་ལྦུར་ཇི་བཞིན་ཉེར་མཚོན་པའི།  ། ཆོས་ཀྱི་སྐུ་ལས་བཞེངས་པའི་ལོངས་སྤྱོད་རྫོགས།  ། བསྒོམ་པའི་རིམ་པ་གསལ་བར་སྤྲོས་འདི་མཚར།  ། འདི་ལས་ཐོབ་པའི་བདག་གི་དགེ་བའི་ཚོགས།  ། དུང་དང་ཀུནྡ་ཟླ་བ་ལྟར་དཀར་བ།  ། དེ་ཡི་མཐུ་ལས་ཚེ་རབས་ཀུན་ཏུ་བདག། རྒྱལ་བའི་དམ་ཆོས་མ་ལུས་འཛིན་པར་ཤོག། ཅེས་ཐུན་དྲུག་གི་རྣལ་འབྱོར་གྱི་སྙིང་པོ་དངོས་གྲུབ་དཔག་བསམ་ལྗོན་ཤིང་ཞེས་བྱ་བ་འདི་ནི་དགེ་སློང་སྤོང་བ་པ་དཀའ་བཅུ་ཡེ་ཤེས་དཔལ་འབྱོར་གྱིས་དགོས་ཞེས་བསྐུལ་བ་ལྟར།  ཚུལ་འདི་ལ་རྩོལ་མེད་ཀྱི་མྱོང་བ་གྲུབ་པའི་ཤཱཀྱའི་དགེ་སློང་༧བློ་བཟང་དཔལ་ལྡན་ཡེ་ཤེས་ཀྱིས་སྦྱར་བའི་ཡི་གེ་པ་ནི་དགེ་ཚུལ་བློ་བཟང་རིག་གྲོལ་ལོ། །  ། །